Inaugurada a Olot l’exposició La Guerra del Francès a les comarques gironines, 1808-1814: fotografies | Història! Bloc de Genís Barnosell\n← La Guerra del francès a Olot i comarca\nDesprés de l’11 de setembre →\nInaugurada a Olot l’exposició La Guerra del Francès a les comarques gironines, 1808-1814: fotografies\nPosted on 04/09/2012\tby gbarnosell\nEl passat 1 de setembre va tenir lloc a Olot la inauguració de l’exposició itinerant que he tingut el gust de comissariar “La Guerra del Francès a les comarques gironines, 1808-1814”, organitzada pel Patronat Eiximenis. Formant part dels actes de les Festes del Tura, va compartir inauguració amb l’exposició dedicada a la Guerra del Francès a Olot i comarca comissariada per Josep Catà i organitzada pel PEHOC, i amb una exposició d’escultures de Rosa Serra.\nTotes tres exposicions es troben al Museu de la Garrotxa (carrer de l’Hospici, 8, Olot).\nLes exposicions es podran visitar d’acord amb l’horari següent:\nFins al 30 de setembre: De dimarts a diumenge, d’11 a 14 h i de 17 a 20 h\nA partir de l’1 d’octubre: De dimarts a divendres, de 10 a 13 h i de 17 a 20 h; dissabtes, diumenges i festius, d’11 a 14 h i de 17 a 20 h\nAquí us deixo unes quantes fotografies\nCartell de les exposicions (fotografia GB)\nSeu del Museu Comarcal de la Garrotxa (fotografia GB)\nCartell festes del Tura 2012 (foto GB)\nMuseu Comarcal de la Garrotxa amb escultura de Rosa Serra (fotografia GB)\nInauguració (fotografia @RegimentUltonia)\nLa notícia al Diari de Girona:\nOLOT | XAVIER VALERI La inauguració de l’exposició “La guerra del Francès a les comarques gironines”, ahir a les 12 del matí a la Sala Oberta del Museu de la Garrotxa, va principiar el cicle d’esdeveniments recordatoris del bicentenari de l’ocupació napoleònica d’Olot (1812-14). La mostra conté un apartat, on s’explica la Guerra del Francès a la Garrotxa, amb el suport de dibuixos, armes i documents de l’època. Si bé, la part referent al global de les comarques gironines ha estat feta pel Patronat Eiximenis de la Diputació de Girona, la que exposa els efectes de la guerra a la Garrotxa ha estat elaborada pel Patronat d’Estudis Històrics d’Olot i Comarca (PEHOC).\nEl comissari de la part comarcal, Josep Catà (PEHOC), va destacar els testimonis dels efectes del conflicte en la societat civil. “Es va caracteritzar per una gran mobilitat de la població per causa dels desordres de la guerra”, va dir. Catà va afegir que “veïns d’Olot morien a Castellfollit i de Sant Joan les Fonts a Olot”. Entre els efectes migratoris va resaltar l’estada de l’escultor barceloní, Ramon Amadeu (1745-1821). També va recordar que en el decurs del domini napoleònic es va legalitzar l’ús del català, cosa que en canvi la Constitució Espanyola del 1812 no va tenir en compte.\nEl comissari de la part referent a les comarques gironines, Genís Barnosell, va assenyalar que la mostra ha estat possible gràcies a la riquesa documental dels arxius de la demarcació. Va puntualitzar que “la guerra no va afectar igual l’Empordà, la Garrotxa o la Selva”.\nLa directora dels Museus de la Garrotxa, Montserrat Malol, va enumerar el programa commemoratiu de la Guerra del Francès a Olot. Així va indicar la projecció del film la Rovirada 2011 de Jaume Simon al Teatre Principal d’Olot el dissabte 22 de setembre i la recreació històrica programada pel 29 de setembre al volcà Montsacopa.\nEl regidor de Cultura, Josep Berga (CiU), va indicar que l’exposició ha estat possible gràcies a la col·laboració entre els Museus de la Garroxa, el Patronat d’Estudis Històrics d’Olot i Comarca (PEHOC), el Patronat Eiximenis de la Diputacio de Girona i els Amics del castell de Figueres. Berga va assenyalar que l’objectiu es difondre un període històric poc conegut.


L'Ajuntament de Barcelona s'alia amb Òmnium per recuperar el Sant Joan més tradicional\nLa capital catalana viurà 23 fogueres i 61 revetlles durant la nit més curta de l'any i llança una aplicació de mòbil amb tota la informació de la jornada\nACN Barcelona 21/06/2012 14:27\nL'Ajuntament de Barcelona pretén recuperar el vessant més tradicional de la festa de Sant Joan potenciant símbols com ara les fogueres, les revetlles o la tradicional coca de Sant Joan. Aquest any s'han autoritzat a la capital catalana fins a 23 fogueres, nou més que el 2011. I està prevista la celebració de 61 revetlles arreu de la ciutat. En aquest objectiu de tornar a lligar la celebració de Sant Joan amb les tradicions catalanes per a aquest dia, l'Ajuntament ha trobat un aliat: Òmnium Cultural.\nEntre els actes centrals de la celebració a la capital catalana, hi ha, com és habitual, la rebuda de la flama del Canigó, que l'entitat fa arribar a centenars de municipis mitjançant diferents rutes arreu dels Països Catalans. Barcelona no pot quedar al marge de la cultura popular i d'allò que se celebra arreu dels països catalans. Aquesta és la idea que, segons el tinent d'alcalde de Cultura, Coneixement, Creativitat i Innovació ha portat l'Ajuntament a fer un esforç per recuperar el Sant Joan més tradicional. Jaume Ciurana ha assenyalat durant la roda de premsa que ha fet, conjuntament amb Òmnium Cultural, que "seria un error" pensar que el cosmopolitisme de la ciutat hagi d'anar en contra de la cultura popular.\nUn dels elements en els quals s'ha fet més incidència són les característiques fogueres. Ciurana ha explicat que, en els darrers anys, havia anat disminuint el nombre de focs que es feien a la ciutat. Aquest 2012, en canvi, la tendència es capgira. Així, de les 14 figueres autoritzades pel Sant Joan de 2011, s'ha passat a les 23 d'aquest any. Pel que fa a les revetlles, se'n celebraran 61 arreu de la capital catalana.\nEntre els actes que se celebraran a Barcelona, destaca l'arribada de la Flama del Canigó i el posterior repartiment del foc per la pràctica totalitat dels districtes de la ciutat. Aquesta flama es va a buscar al mític cim i es fa arribar a centenars de municipis d'arreu dels Països Catalans per encendre les fogueres de Sant Joan en una tradició que es remunta a 1955.\nÒmnium Cultural és l'encarregada d'organitzar la rebuda de la flama als municipis i també dels actes de lliurament d'aquesta al Parlament de Catalunya. La seva presidenta, Muriel Casals, ha remarcat el simbolisme d'aquesta festa i ha assenyalat que l'entitat valora especialment el fet que s'hi barregen catalans de tot arreu. Des d'Òmnium, ha afegit, es viu com una mostra de cohesió social i nacional.\nSegons Casals, en els darrers anys, la Flama del Canigó ha tingut una major projecció pública i han estat més les entitats i municipis que s'hi ha sumat. Aquest any, s'ha arribat a la xifra de 371 entitats que organitzen revetlles de Sant Joan amb aquesta flama i 350, les poblacions a les quals hi arribarà.\nEn el cas de Barcelona, s'encendran fogueres amb la Flama del Canigó a pràcticament tots els districtes de la ciutat -l'única excepció serà Nou Barris-. La flama arribarà a l'Avinguda Diagonal a les sis de la tarda i, des d'allà, iniciarà el seu recorregut fins a la plaça Sant Jaume. En l'espai entre el Palau de la Generalitat i la seu de l'Ajuntament de Barcelona serà rebuda pels Gegants de la ciutat i l'Àliga de Barcelona. Des d'allà, es repartirà el foc als equips que el distribuiran als barris.\nCiurana ha valorat especialment aquesta festivitat perquè permet a Barcelona exercir la seva capitalitat i és una activitat que s'impulsa des d'entitats i la societat civil, i l'ajuntament l'únic que fa és "acompanyar".\nEl responsable de l'àrea de cultura del consistori barceloní ha convidat a la ciutadania a participar a la 'viquirevetlla'. Es tracta, ha explicat, d'enviar fotografies a través d'Instagram i piulades a Twitter amb el 'hastag' #viquirevetlla. Segons ha dit, la intenció és que la gent tingui la sensació en una festa col·lectiva, tot i que virtual.\nA més, l'Ajuntament de Barcelona ha dissenyat una aplicació per a mòbils, que es pot descarregar de forma gratuïta des del web de cultura del consistori. Ciurana, que ha ensenyat els seus contingut i funcionament a la roda de premsa, ha explicat que es pot trobar tant informació històrica de la festa de Sant Joan i la Flama del Canigó, com altra més pràctica com ara la relació de transports disponibles, o de fogueres i revetlles que se celebren. A més, permet accions curioses com ara l'enviament de la Flama del Canigó o de sons de petards a través d'internet.


Andalusia (Alabama) - Viquipèdia, l'enciclopèdia lliure\n31° 18′ 32″ N, 86° 28′ 44″ O / 31.309°N,86.479°O / 31.309; -86.479\nCovington County (en)\nAndalusia és una població dels Estats Units a l'estat d'Alabama. Segons el cens del 2007 tenia una població de 8.705 habitants.\nSegons el cens del 2000, Andalusia tenia 8.794 habitants, 3.707 habitatges, i 2.376 famílies. La densitat de població era de 179,9 habitants/km².\nDels 3.707 habitatges en un 27,9% hi vivien nens de menys de 18 anys, en un 46,5% hi vivien parelles casades, en un 14,4% dones solteres, i en un 35,9% no eren unitats familiars. En el 33,3% dels habitatges hi vivien persones soles el 17,1% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,29 i el nombre mitjà de persones que vivien en cada família era de 2,91.\nPer edats la població es repartia de la següent manera: un 23,2% tenia menys de 18 anys, un 8,4% entre 18 i 24, un 25% entre 25 i 44, un 22,6% de 45 a 60 i un 20,8% 65 anys o més.\nL'edat mediana era de 40 anys. Per cada 100 dones hi havia 84,4 homes. Per cada 100 dones de 18 o més anys hi havia 79,5 homes.\nLa renda mediana per habitatge era de 26.856 $ i la renda mediana per família de 37.091 $. Els homes tenien una renda mediana de 29.406 $ mentre que les dones 20.410 $. La renda per capita de la població era de 17.292 $. Aproximadament el 15,7% de les famílies i el 20,6% de la població estaven per davall del llindar de pobresa.\nBabbie (15 km)\nCarolina (10 km)\nGantt (11 km)\nHeath (6 km)\nLibertyville (8 km)\nRiver Falls (7 km)\nSanford (8 km)\nObtingut de «https://ca.wikipedia.org/w/index.php?title=Andalusia_(Alabama)&oldid=22372393»\nLa pàgina va ser modificada per darrera vegada el 17 nov 2019 a les 09:40.


Reconeixement al personal implicat en la remodelació de l’avinguda Meritxell a la recta final de les obres | Serveis\nLa cònsol major ha adreçat un breu parlament als treballadors implicats en l’obra de l’avinguda Meritxell per agrair-los l’esforç i dedicació esmerçats que permetran que la remodelació de l’eix comercial sigui una realitat en els terminis previstos i es pugui inaugurar el 3 d’agost.\nConxita Marsol ha traslladat la felicitació del Comú i de diversos comerciants al personal que, durant les obres, “els ha posat les coses fàcils”. En aquest sentit ha subratllat que empreses i treballadors han entès que “el comerç és molt important en aquest país i aquesta era la base per la qual hem volgut anar tan de pressa en fer aquesta obra: perjudicar el mínim”. Cal recordar que l’obra s’ha concentrat en quatre mesos i segmentat en 4 trams, de tal manera que quatre empreses han pogut treballar alhora en aquest període.\nL’obra està pràcticament enllestida, ha dit la cònsol major, “però no ens podem relaxar”. Aquesta setmana, de fet, s’enquitranarà la part alta de l’avinguda, entre el pont de la Rotonda i el carrer de les Canals. Marsol ha volgut deixar clar que l’èxit de l’obra no ha estat casual, sinó fruit de l’esforç, coordinació i implicació de totes les parts. A més, ha agraït la paciència als comerciants i ciutadans i ha afegit que des del Comú “hem demostrat seriositat i que quan ens hi posem les coses es fan bé”.\nLa remodelada avinguda Meritxell serà, segons la cònsol major, un nou atractiu per al turisme i comerç, principal font d’ingressos del país, i permetrà oferir una nova experiència de compres.


P3 | Escola Sa Forcanera\nFem escultures amb blocs lògics\nEls alumnes de P3 continuem amb el projecte Forcanart que vam començar el primer trimestre. Aquests dies hem conegut a l´artista Joan Miró i hem començat a fer escultures amb els blocs lògics. Per veure les fotografies cliqueu aquí\nJuguem amb paper a l’hora de Psico\nLa setmana passada els infants de P3 vam experimentar, vivenciar i gaudir amb paper de wc.\nEls alumnes de P3 coneixem el quadrat!\nA P3 seguim coneixent les formes geomètriques. Aquesta setmana hem descobert el quadrat: quants vèrtexs i costats té, com es construeix, perquè es diu quadrat…..


Comprensió de l'arquitectura de Kubernetes\nAprenem en detall l’arquitectura de Kubernetes.\nSuposo que teniu una comprensió bàsica de Kubernetes. Si no, consulteu els articles d’instal·lació i introducció següents.\nKubernetes segueix l’arquitectura mestre-esclau. L’arquitectura Kubernetes té un node mestre i nodes treballadors. Hi ha quatre components d’una node mestre.\nServidor API Kube\nI la node treballador té tres components.\ntemps d’execució de contenidors\nAixí és com sembla una arquitectura de Kubernetes:\nPermeteu-me que us expliqui amb detall els components del node principal i dels nodes treballadors.\n1 Node mestre\n1.3 Gestor de controladors\n2 Node Treballador\n2.1 Runtime del contenidor\nEl node mestre gestiona el clúster de Kubernetes i és el punt d’entrada de totes les tasques administratives. Podeu parlar amb el node mestre mitjançant la CLI, la GUI o l’API. Per assolir la tolerància a les falles, hi pot haver més d’un node mestre al clúster. Quan tinguem més d’un node mestre, existiria el mode d’alta disponibilitat i amb un líder que realitzés totes les operacions. Tots els altres nodes mestre serien els seguidors d’aquest node mestre líder.\nA més, per gestionar l’estat del clúster, Kubernetes utilitza etcd. Tots els nodes mestres es connecten a etcd, que és un magatzem de valor de claus distribuït.\nPermeteu-me que us expliqui tots aquests components, un per un.\nAPI Server realitza totes les tasques administratives del node mestre. Un usuari envia les ordres de resta al servidor de l’API, que després valida les sol·licituds, després les processa i les executa. etcd guarda l’estat resultant del clúster com a magatzem de valor de claus distribuït.\nDesprés d’això, tenim un planificador. Així, tal com el seu nom indica, el planificador programa la feina a diferents nodes de treballadors. Té informació d’ús de recursos per a cada node treballador. El planificador també considera la qualitat dels requisits del servei, la localitat de les dades i molts altres paràmetres. A continuació, el planificador programa la feina en termes de beines i serveis.\nGestor de controladors\nEls bucles de control no terminants que regulen l’estat del clúster Kubernetes són gestionats pel Control Manager. Ara, cadascun d’aquests bucles de control sap sobre l’estat desitjat de l’objecte que gestiona i, a continuació, miren el seu estat actual a través dels servidors API.\nEn un bucle de control, si l’estat desitjat no compleix l’estat actual de l’objecte, el bucle de control els fa els passos correctius perquè l’estat actual sigui el mateix que l’estat desitjat. Així doncs, el gestor del controlador s’assegura que l’estat actual sigui el mateix que l’estat desitjat.\nL’excd és un magatzem de valor de claus distribuït que s’utilitza per emmagatzemar l’estat del clúster. O sigui, ha de formar part del mestre de Kubernetes, o bé també podeu configurar-lo externament. etcd està escrit al goLang i es basa en el codi Consens de la bassa algorisme.\nLa bassa permet que la recollida de màquines funcioni com un grup coherent que pugui sobreviure als fracassos d’alguns dels seus membres. Tot i que alguns dels membres no funcionen, aquest algorisme encara pot funcionar en un moment donat. Un dels nodes del grup serà el mestre, i la resta seran els seguidors.\nNomés hi pot haver un mestre i tots els altres amos han de seguir aquest mestre. A més d’emmagatzemar l’estat del clúster, etcd també s’utilitza per emmagatzemar els detalls de configuració com ara les subxarxes i els mapes de configuració.\nUn node treballador és un servidor virtual o físic que gestiona les aplicacions i està controlat pel node mestre. Les beines estan programades als nodes del treballador, que tenen les eines necessàries per executar-les i connectar-les. Les beines no són sinó una col·lecció de contenidors.\nI per accedir a les aplicacions des del món extern, heu de connectar-vos als nodes treballadors i no als nodes mestres.\nExaminem els components del node del treballador.\nRuntime del contenidor\nEl temps d’execució del contenidor s’utilitza bàsicament per executar i gestionar un cicle de vida continuat al node treballador. Alguns exemples de temps d’execució de contenidors que us puc donar són els contenidors rkt, lxc, etc. Sovint s’observa que el docker també es coneix com a temps d’execució de contenidors, però, per ser més precisos, permeteu-me dir-vos que docker és una plataforma que utilitza contenidors. com a temps d’execució del contenidor.\nKubelet és bàsicament un agent que s’executa en cada node treballador i es comunica amb el node mestre. Per tant, si teniu deu nodes treballadors, el kubelet s’executa a cada node de treballador. Rep la definició de pod per diversos mitjans i executa els contenidors associats amb aquest port. També s’assegura que els envasos que formen part de les beines siguin sempre saludables.\nEl kubelet es connecta al temps d’execució del contenidor mitjançant el framework gRPC. El kubelet es connecta a la interfície d’execució del contenidor (CRI) per realitzar operacions de contenidors i imatges. El servei d’imatges és responsable de totes les operacions relacionades amb la imatge, mentre que el servei d’execució és responsable de totes les operacions relacionades amb la guia i el contenidor. Aquests dos serveis tenen a terme dues operacions diferents.\nPermeteu-me que us expliqui alguna cosa interessant, els temps d’execució de contenidors solen ser codificats en Kubernetes, però amb el desenvolupament de CRI, Kubernetes ara pot utilitzar diferents temps d’execució de contenidors sense necessitat de recompilar. Així doncs, qualsevol temps d’execució de contenidors que implementi CRI pot ser utilitzat per Kubernetes per gestionar podes, contenidors i imatges de contenidors. Els contenidors CIM i Docker shim són dos exemples de CRI shim. Amb el docker shim, els contenidors es creen mitjançant docker instal·lat als nodes treballadors i, internament, docker utilitza un contenidor per crear i gestionar contenidors\nEl proxy Kube s’executa en cada node treballador com a servidor intermediari de xarxa. Escolta el servidor API per a cada creació o supressió del punt de servei. Per a cada punt de servei, kube-proxy estableix les rutes perquè hi pugui arribar.\nEspero que això us ajudi a comprendre l’arquitectura de Kubernetes d’una manera millor. Les habilitats de Kubernetes sempre estan a la carta i, si voleu aprendre a construir la carrera, mireu-ho Curs Udemy.\nObteniu informació sobre com instal·lar Kubernetes a Ubuntu. Kubernetes és una eina d’orquestració de


L’alcalde Fèlix Larrosa visita les obres de l’escola de Sucs — Regidoria de Promoció i Gestió de l'Habitat Urbà i Rural i la Sostenibilitat – La Paeria – Ajuntament de Lleida\nEt trobes a:Inici/Serveis Urbans/Notícies/L’alcalde Fèlix Larrosa visita les obres de l’escola de Sucs\nL’alcalde Fèlix Larrosa visita les obres de l’escola de Sucs\nTambé contempla els treballs de substitució de les escomeses de plom de la xarxa d’aigua i del clavegueram de la localitat.\nData publicació: Dilluns 17, desembre del 2018\nEl paer en cap, Fèlix Larrosa, ha visitat aquest matí les obres que s’estan realitzant a l’escola El Vilot de Sucs, acompanyat de l’alcalde de l’Entitat Municipal Descentralitzada, Guillem Boneu, i dels regidors d’Educació, Rosa M. Salmerón, i de l’Horta, Joan Queralt.\nLes obres s’han executat en el pati de l’escola i en els accessos, on s’ha procedit a demolició i moviment de terres, arranjar la xarxa de subministrament i drenatges, refermar estructures i revestiments, treballs de jardineria i reposició de jocs infantils, així com en remodelar l’accés a l’entrada principal del centre. El pressupost total ha estat de 49.997,20 euros.\nL’alcalde ha aprofitat la visita a Sucs per conèixer l’execució dels treballs de substitució de les 24 escomeses de plom de la xarxa d’aigua i del clavegueram, que s’executaran en dues fases. En l’actualitat s’està actuant en 11 i la resta s’executarà després de festes.\nCategories: Sucs, 2018, EMD EMD Sucs


El Club Atletisme Manacor convoca beques esportives – Revista07500\non 09/01/2020 11/01/2020 esports\nPer motivar els bons resultats tant acadèmics com esportius\nEl Club Atletisme Manacor ha posat en marxa la segona edició de la Beca Esportiva perquè els seus atletes puguin compaginar la vida esportiva amb la vida acadèmica “amb l’esforç que això suposa per a ells i les seves famílies”. El club concreta que l’objectiu de les dues ajudes d’un valor total de 900 euros és “que segueixin amb la pràctica esportiva i evitar l’abandonament escolar”, senyala el president del club, Tomàs Pomar.\n“Des de la Junta Directiva del Club Atletisme Manacor se’ns planteja el repte d’abordar la nova i canviant situació econòmica i social en què ens trobam”, explica. “Cal destacar que els últims anys hem pogut constatar un augment de les despeses econòmiques relacionades en matèria esportiva i educativa. Una vegada estudiada aquesta situació i mirant de cobrir el màxim de necessitats possibles, es creu necessari impulsar una beca per als atletes del Club Atletisme Manacor amb bons resultats esportius i acadèmics”.\nAquesta beca s’ha creat i impulsat “per ajudar als pares i mares de fills que practiquen atletisme i continuen amb els seus estudis per tal de cobrir les possibles despeses de material esportiu, escolar o quotes d’entrenament. Aquesta actuació té tres objectius principals”:\n• Fomentar la pràctica de l’atletisme en un context social favorable dins l’àmbit del Club Atletisme Manacor.\n• Fomentar la continuïtat dels estudis a més de motivar l’obtenció de bons resultats acadèmics i, així evitar l’abandonament escolar.\n• Garantir la igualtat d’oportunitats entre els atletes davant de la situació econòmica actual i servir de suport social.\nPrevious Article Els cabritets més famosos de Manacor\nNext Article El documental 'Margalida' aconsegueix finançament en quinze dies


Pedro Martínez: «No podem estar obsessionats per defensar un sol home, per molt bo que sigui» - Regió7\n18·09·20 | 23:42\nPedro Martínez joaquim alberch/baxi manresa\nLa visita a la pista del Movistar Estudiantes mai no és fàcil per diversos motius. Fa dues temporades, el Baxi hi va guanyar el primer partit de lliga, però en l'exercici anterior s'hi va perdre després d'una mala segona part en un duel que els manresans afrontaven amb baixes significatives. Pedro Martínez, l'entrenador dels bagencs, és el primer que sap que el rival no és el mateix que els dos últims cops que s'ha visitat el WiZink Center, i per això va declarar al canal de YouTube del club que «serà un partit dur i l'haurem de jugar molt bé».\nDavant de l'arsenal atacant dels madrilenys, l'entrenador barceloní argumenta que «els veiem com un tot. No ens podem centrar en Avramovic, tot i que ha estat el màxim anotador de la temporada i pot aportar en molts aspectes. Si et centres molt en ell, hi haurà Edwin Jackson, o Alec Brown, o els bases, que tenen molts punts. Hem de fer una bona defensa d'equip i no estar obsessionats per un sol jugador, per molt bo que aquest sigui.\nVoldria públic a la graderia\nS'ha parlat molt aquests mesos de com afecta l'equip local la falta d'espectadors, però no tant de com condiciona el visitant, positivament o negativament. Pedro Martínez creu que al Baxi «també l'afectarà negativament. Estem en una situació excepcional i ens hi intentarem adaptar, però ens agradaria jugar amb el públic de Madrid, que hi hagués la Demencia i que pogués animar. El bàsquet sense públic és un pitjor espectacle i això es nota, tot i que no depèn de nosaltres».\nSi no hi ha problemes d'última hora, el Baxi afrontarà el duel de demà (Movistar Deportes-Canal 55) amb els dotze jugadors de la plantilla a punt.


S’estableixen les funcions de la Comissió per la Prevenció de la Violència de Gènere i Domèstica - FÒRUM.ad\nS’estableixen les funcions de la Comissió per la Prevenció de la Violència de Gènere i Domèstica\nEl 09/03/16 20:47\nl Reglament regulador de la Comissió Nacional de Prevenció de la Violència de Gènere i Domèstica ha estat aprovat, aquest dimecres, al Consell de Ministres, per tal de donar compliment a la Llei per la prevenció i l’eradicació de la violència de gènere i de la violència domèstica.\nLa llei, aprovada el 15 de gener del 2015, va crear la comissió amb l’objectiu de garantir el compliment de la Llei i assegurar la col·laboració i la coordinació eficaces entre tots els ministeris implicats en aquesta matèria.\nPer acabar de completar la regulació pel que fa a la naturalesa, l’objectiu i d’adscripció de la comissió, així com les seves funcions, composició i funcionament intern, s’ha aprovat aquest reglament.\nL’objectiu del text és dotar-se d’un òrgan eficaç en la prevenció i l’eradicació de la violència de gènere i domèstica, que exerceixi la missió que té encomanada de forma coordinada amb l’Àrea de Polítiques d’Igualtat del ministeri encarregat dels afers socials.\nA més, aquest Reglament té en compte les conclusions i les recomanacions de l’Organització Internacional del Treball i de la Comissió de les Nacions Unides per a l’Eradicació de la Discriminació contra les Dones, que identifiquen l’assetjament sexual en el treball com una manifestació de la discriminació de gènere i com una forma específica de violència contra les dones.\nNotícia Anterior: Cinca insinua que els administradors de BPA “havien de conèixer” la gestió de l’empresa\nSegüent Notícia: Torres anuncia que les obres al Roc dels Corbs “avancen de manera favorable”


Els Mossos acordonen l'entorn de la Sagrada Família en una operació antiterrorista que va acabar en falsa alarma - Empordà\nEls Mossos acordonen l'entorn de la Sagrada Família en una operació antiterrorista que va acabar en falsa alarma\nREDACCIÓ 13.09.2017 | 09:09\nEls Mossos d'Esquadra han acordonat aquest dimarts a la nit l'entorn de la Sagrada Família en una operació antiterrorista. Els carrers Provença, Rosselló i Sardenya han estat tallats al trànsit. El metro no s'atura a l'estació de Sagrada Família. Els agents han desplaçat la unitat TEDAX per investigar un vehicle aturat als voltants del temple.\nDesprés que els equips TEDAX dels Mossos fessin les pertinents comprovacions, es va determinar que s'havia tractat d'una falsa alarma.


Crida per refundar Esquerra La República\nCrida per refundar Esquerra\nEn l’afany per substituir el PSC i Iniciativa per Catalunya, Esquerra perd la seva essència, ser la defensora de les classes populars catalanes.\nJordi Galves 10/03/2020\nAra en són fora, però així en deien el 1987, Josep-Lluís Carod-Rovira i Àngel Colom quan van encapçalar la famosa Crida Nacional a Esquerra Republicana. I és que ara passa tres quarts del mateix. S’acosta el moment, l’esperat moment, en què caldrà rejovenir i dinamitzar el venerable partit, convocant les noves generacions d’independentistes a sumar-s’hi. En els nostres dies són uns independentistes que no només se senten traïts per la decebedora Transició espanyola, sinó més directament per l’enèsima aventura federalista, per la frustrant col·laboració entre el separatisme i l’esquerra retòrica de Podem i del PSOE. Quan l’estratègia d’Oriol Junqueras dugui Esquerra Republicana a l’inevitable desastre electoral, tornant a errar el càlcul, com quan ja va errar el càlcul en lliurar-se a la policia espanyola, caldrà salvar immediatament els mobles. Caldrà tornar a convocar els independentistes perquè no deixin morir el partit republicà i progressista, d’esquerra liberal, més identificat amb l’anarquisme i el llibertarisme que no pas amb les cadenes totalitàries del marxisme ultra. El partit de Macià i Companys hauria de poder sobreviure al junquerisme, que en realitat no és amor sinó por. O hipocresia, que ve a ser el mateix. Avui fa una mica de pena veure com tots els dirigents d’Esquerra, un dels partits històrics més importants del Sud d’Europa, subordinant qualsevol iniciativa política a aconseguir la llibertat de moviments del president del partit i màrtir in pectore. Que no s’hagués lliurat a la policia i tot això que ens hauríem estalviat, pensem uns quants. Perquè o bé va fer bé Marta Rovira o va fer bé Oriol Junqueras, però les dues coses alhora no poden pas ser.\nL’estratègia populista dissenyada per Joan Manuel Tresserras i Eduard Voltas és tan mimètica de la de Pablo Iglesias, tan de gastat manual universitari del Maig del 68, com insostenible al llarg del temps, avui, en el món contemporani, tan divers, complex, escàpol i contradictori. La gran qüestió és la identitat, la personal, la nacional, i no pas la confrontació entre dreta i esquerra, sobretot avui, en el marc d’una Unió Europea, en la qual, després de les àcides confrontacions electorals, tots els partits siguin quines siguin les seves proclames polítiques, acaben fent la mateixa política al final. Sempre. Afavorint les mateixes receptes econòmiques, consolidant les mateixes desigualtats, fent els mateixos errors. Tanta dicotomia entre dreta i esquerra per acabar tots fent sempre el mateix. La gran qüestió que fa palpitar la gent és consolidar la identitat personal, sexual, emocional, ecològica i, també, específicament, la cultural i nacional. No fer més experiments amb l’economia.\nContinuen essent vàlides les paraules de Carod-Rovira quan afirmava en un seu famós article a favor de la refundació d’Esquerra que cal anar sempre amb compte amb els arribistes polítics: “…amb els vots ja és sabut que ve el poder. I els càrrecs. El carnet del partit és avui l’arma que legitima mediocres, esquerranitza franquismes, catalanitza oportunistes. És la clau que obre tots els panys.” I ser conscient que la tossuda divisió entre dreta i esquerra pot ser només una excusa per fer bullir l’olla de la gestoria d’interessos personals, de l’agència de col·locació en la que s’han convertit els partits: “Ser d’una banda, deia Carod-Rovira, és fonamentalment anar contra l’altra banda”. Una dinàmica molt poc patriota, que afebleix el conjunt de la nació. I és que l’Esquerra que propugnava el vell dirigent continua essent vàlida. Continuo citant-lo: “Un partit amb política pròpia —que vol dir alternativa—, independent dels partits espanyols i dels que no ho semblen, que modernitzés i actualitzés el pensament nacionalista de manera que un dia fos assumit per la majoria de la societat catalana”. En l’afany per substituir el PSC i Iniciativa per Catalunya, Esquerra perd la seva essència, ser la defensora de les classes populars catalanes. No les dels colons que ens volen esborrar del mapa. Dit així perquè s’entengui.


El regidor de Festes en funcions demana a les associacions i juntes locals que recolzen “la persona que entre a ocupar el meu càrrec” – Ràdio Pego\nEl regidor de Festes en funcions demana a les associacions i juntes locals que recolzen “la persona que entre a ocupar el meu càrrec”\nDemà dijous ja es podrà recollir el llibre de festes 2011 a l’Ajuntament de Pego. Assegurava Ricardo Cabrera que tot i que la programació ja estiga tancada, qui s’encarregue de Festes “ha de coordinar-ho tot i per tant, faena n’ha de fer”.\nA Pego coincideix que les festes patronals i de moros i cristians solen celebrar-se –enguany és un any excepcional- a finals de juny. Aquest fet produeix que els anys en què hi ha comicis municipals, les festes solen ser elaborades pel regidor de festes del govern en funcions com és el cas d’aquest 2011. Així, Ricardo Cabrera confirmava que “s’ha de deixar preparat perquè hi hagut altres vegades que ha entrat un equip de govern i ni hi havia res preparat ni quedava una pesseta a la caixa i hem hagut de treballar de valent per a traure-ho”. Aquesta experiència feia que el regidor de Festes en funcions donara importància a que, en els anys de transició almenys estiguen “les pinzellades més importants que són precises i necessiten temps com els bous en el que necessites permisos a 60 dies; en els concerts, si vols pillar un dissabte grups importants ho has de vore en temps; el cartell de festes i la portada del llibre de festes també ho has de mirar en temps”. A més, en el cas de Cabrera “sempre intente que el llibre estiga, en tota la documentació en un dossier, el dia 30 d’abril”.\nSobre el llibre de festes que a partir de demà es repartirà a l’Ajuntament, tot i que ja s’està fent als comerços que s’anuncien, explicava Ricardo Cabrera, que la seua pretensió sempre ha estat que el llibre estigués imprès l’1 de juny i per això enguany es mostrava satisfet, ja que va arribar a Pego el 3 de juny. Confiava el regidor de Festes en funcions que la gent agafe els llibres “en ordre, d’un en un, vagen agafant llibres perquè arribe a quantes més famílies millor”.\nPreguntat sobre si pot haver possibles canvis en la programació festera, tot i que ja estiga el programa d’activitats imprès, Cabrera afirmava que “les pinzellades grans […] no crec que les canvien”. També manifestava que qui s’encarregue de Festes, tot i que ja estiguen totes les actuacions i activitats programes, “ha de coordinar-ho tot i per tant, faena n’ha de fer”, ja que, explicava el regidor en funcions, “ha de portar cadires, ha de portar escenaris, i encara pot pegar alguna altra pinzellada”.\nDel llibre de festes, confessava Ricardo Cabrera, que enguany ha tingut temps de llegir-se’l i destacava que li ha agradat, sobretot, “un article d’una destil•leria molt important que hi havia Pego; un article sobre la cova de l’Ase que també està molt complet; l’article dels emigrants també és molt bonic” i acabava manifestant que “el llibre de Pego, jo trobe que tant Almela amb la galeria de personatges que fa, no és una cosa de festes, és una faena que fa tot l’any l’arxiver en els col•laboradors que habitualment solen aportar material al llibre i pense que sol estar molt ben trillat i en prou qualitat”.\nS’acomiadava el regidor de Festes en funcions manifestant el seu desig perquè “la persona que entre a ocupar el seu càrrec m’agradaria que per part de les associacions i per part de les juntes locals, doncs tinguera tot el recolzament que jo he tingut” i acte seguit agraïa “a les associacions tant de moros com fallers, etc., etc., que sempre m’han fet costat i pense que jo també a ells. Si alguna volta els he fallat, doncs demanar totes les disculpes” i reiterava la idea que recolzen “en tot el possible al nou regidor–o regidora- de festes perquè és una tasca –assegurava- prou desagraïda”.\n← Hui continuen les negociacions per a formar govern entre Ciutadans de Pego i PSPV\nDijous hi haurà tancades en tots els instituts de la Marina Alta →


Bona actuació de l’Optimist de Cambrils al Masnou | Tots21 | Notícies de Tarragona, Reus, Tarragonés i Baix Camp\nBona actuació de l’Optimist de Cambrils al Masnou\nFoto dels resultats de l’equip d’Optimist (G1 i G2) del CNCB\nBona part de l’equip d’Optimist de G1 i G2 del Club Nàutic Cambrils ha participat aquest cap de setmana al Gran Premi Club Nàutic El Masnou. Ahir diumenge tornaven a casa amb molt bones sensacions i millors resultats. Així, els 10 integrants de l’expedició van poder disputar 5 proves de les 6 programades entre dissabte i diumenge navegant amb un total de 113 regatistes arribats de diferents punts del país.\nDesprés d’unes òptimes condicions meteorològiques per a la competició, arribava l’hora del repartiment de premis. En G1, pujava al pòdium Joan Domingo com a primer Sub11 i Joan Fargas com a segon Sub13. D’altra banda, en G2, era Ariadna Ferrer qui obtenia trofeu per la seva tercera posició Sub16.\nLa resta d’integrants de Cambrils van ser Laura Williams, Miguel Garcia i Guillem Mateu en G1 i Gonzalo Alberto, Sergi Muñoz, Iker Múgica i Joan Gil en G2, quedant tots ells de la meitat cap a dalt de la taula. Tant l’equip de regatistes com el de monitors van assegurar que els bons resultats assolits eren “gràcies a la bona feina feta en equip i el compromís en cada competició”. La prova de nivell 2 forma part del Circuit Català Optimist 2019-2020 i estava organitzada pel Club Nàutic El Masnou per delegació de la Federació Catalana de Vela.


Foto guanyadora del concurs de fotografia de la Casa Batlló "Batllo photocontest" del passat mes de maig de 2016.\nPublicat per Josep Maria Alegre a 9:47 Cap comentari: Enllaços a aquest missatge\nPublicat per Josep Maria Alegre a 1:37 Cap comentari: Enllaços a aquest missatge\nDe fet encara no estic molt segur del que faré a partit d'ara. Probablement continuï però posant una marca d'aigua ben visible a les fotografies noves, cosa de la que no en soc gens partidari però no em donen altra opció. Les més de 3000 fotos que tinc pujades, de moment es quedarien igual però poc a poc també les aniria reeditant per inserir-les-hi la meva pròpia marca d'aigua.\nPublicat per Josep Maria Alegre a 12:37 Cap comentari: Enllaços a aquest missatge\nUnes quantes fotos més de la casa Batlló\nPer encetar l'any, us deixo amb unes quantes fotos de l'última incursió a la casa Batlló. Feia temps que tenia ganes de tornar-hi i la sessió va ser molt profitosa.\nPublicat per Josep Maria Alegre a 12:17 Cap comentari: Enllaços a aquest missatge\nPoc després de la conquesta de Mallorca, el rei Jaume I (1230) inicià la remodelació de l'antiga mesquita musulmana per convertir-la en catedral catòlica.\nLes obres de construcció es van allargar fins l'any 1630. Després d'altres reformes en el segle XIX, l'any 1899 el bisbe Campins visità Barcelona per tal de demanar parer a Gaudí sobre les obres de restauració de la seu mallorquina. Va quedar tan impressionat per la claredat d'idees de l'arquitecte que li va proposar fer-se càrrec de la remodelació.\nGaudí va passar uns dies a Mallorca per tal de prendre mides i conèixer millor l'edifici. Al cap d'uns mesos va presentar al bisbe el projecte i una maqueta de fusta que l'entusiasmaren.\nDurant les estàncies a Mallorca, Gaudí feu diversos treballs menors com la restauració de la capella de Sant Bernat, el disseny del paviment de l'església parroquial de Pollença, reformes en el propi palau episcopal i el disseny del camí dels misteris del rosari del monestir de Lluc pel qual va rebre 500 pessetes.\nGaudí abandonà les obres de la catedral de Palma el 1914 després d'una discussió amb el contractista. La mort del bisbe Campins al poc temps causà que les obres s'aturessin definitivament.\nPublicat per Josep Maria Alegre a 12:56 Cap comentari: Enllaços a aquest missatge\nEtiquetes de comentaris: La catedral de Palma de Mallorca


Catalogat al CCUC el Fons personal de Jordi Castellanos, 1859-2012 – El blog del CSUC\nPàgina d'inici / Catalogat al CCUC el Fons personal de Jordi Castellanos, 1859-2012\nCatalogat al CCUC el Fons personal de Jordi Castellanos, 1859-2012\nCSUC / 12/11/2017 / Comentaris tancats a Catalogat al CCUC el Fons personal de Jordi Castellanos, 1859-2012 / Biblioteques\nDurant el mes d’octubre, la Universitat Autònoma de Barcelona (UAB) ha incorporat al Catàleg Col·lectiu de les Universitats de Catalunya (CCUC) aquesta col·lecció especial:\nFons personal de Jordi Castellanos, 1859-2012: Està format per documentació personal, documentació professional, correspondència, obra de creació pròpia i aliena, biblioteca i hemeroteca. El fons està organitzat en 13 sèries: documentació personal i familiar, formació, documentació professional, correspondència, participació en òrgans de govern i institucions universitàries, participació en entitats i actes diversos, obra personal, premis i reconeixements, documentació gràfica, biblioteca i hemeroteca, records i objectes personals, i obra de creació aliena.\nJordi Castellanos (1946-2012), va ser catedràtic de Filologia Catalana a la UAB, especialista en literatura catalana dels segles XIX i XX. Va publicar nombrosos estudis sobre el Modernisme i el Noucentisme. Va ser també, entre d’altres, membre fundador de la revista de llengua i literatura catalanes Els Marges.\n← Inscripcions obertes per a la TSIUC’17: Tecnologies per a la innovació docent\nDeclaració de la EUA a favor de la Ciència Oberta →


Quina és la teva sopa preferida? - Servei Civil Internacional de Catalunya\nQuina és la teva sopa preferida?\noctubre 28, 2014novembre 28, 2018\nExplica'ns la recepta de la teva sopa preferida i la penjarem al blog i/o vine-la a fer el 14 de Novembre a la Festa de la Sopa, d'aquí i d'allà!Aquest novembre organitzem la FESTA DE LA SOPA, D'AQUÍ I D'ALLÀ en el marc del Festival de Cultures Raval's.\nI per anar escalfant motors de cara a aquest dia, hem creat un blog on anirem recollint diverses receptes de sopes del món.\nAixí doncs, us convidem a que compartiu amb nosaltres la recepta de la vostra sopa preferida (enviant un mail a activitats@sci-cat.org) perquè quedi recollida en el blog, i us animem a que la cuineu i la compartiu físicament el dia 14, a partir de les 20h a la rambla del raval!\nAmunt la sopa!\nEnvieu-nos la vostra recepta de sopa preferida!Ja tenim les primeres receptes!


Mario Kasun - Viquipèdia, l'enciclopèdia lliure\n5 abril 1980 (41 anys)\n1996–1997 KK Gorica\n1997–2000 KK Zrinjevac\n2002–2002 Köln 99ers\n2002–2004 Frankfurt Skyliners\n2004–2006 Orlando Magic\n2006–2008 FC Barcelona Bàsquet\n2008–2010 Anadolu Efes SK\n2010–2012 KK Zagreb\n2012–2012 Mens Sana Basket Siena\nMario Kasun (Vinkovci, Croàcia, 5 d'abril de 1980) és un jugador de bàsquet croata que mesura 2.16 metres i pesa uns 120 quilos. La seva posició en la pista és la de pivot. Agilitat i força el caracteritzen. Va començar la seva carrera en el club local de Delnice i posteriorment va signar el seu primer contracte professional amb el KK Zrinjevac de Zagreb. Poc després va marxar als Estats Units, en on s'enrolà en la Universitat de Gonzaga, però va ser inelegible i no va poder disputar cap encontre oficial. Va formar part de la selecció sub-21 de Croàcia el 2000, any del seu fitxatge pel Reihn Energy de Colònia.\nEl 2002 va ser seleccionat per Los Angeles Clippers en el lloc número 41 de la segona ronda del Draft de l'NBA. El 26 de juny fou traspassat a Orlando Magic a canvi de futures consideracions. En 2003 fitxà per l'Opel Skyliners de Frankfurt, equip amb el qual va aconseguir la lliga alemanya, trencant així la ratxa de l'Alba Berlín després de quinze anys, a més de disputar la Copa ULEB de la temporada 2003-2004.\nEn 2004 va tornar als Magic de l'NBA, en on en la temporada 2004-2005 va jugar 45 partits amb una mitjana de 7.9 minuts per partit i en la següent solament 28. Les lesions i la falta de confiança dels tècnics no li van permetre tenir èxit.\nKasun va formar part de la selecció de Croàcia en l'Eurobasket 2005, destacant al campionat.\nDel juliol de 2006 a l'Agost del 2008 va formar part de la plantilla del FC Barcelona.\n1 Lliga alemanya : 2003-04 amb l'Opel Skyliners\n1 Copa del Rei: 2007 amb el FC Barcelona\n1 Lliga turca : 2008-09 amb l'Efes Pilsen\n1 Copa turca : 2009 amb l'Efes Pilsen\n1 Copa croata : 2011 amb el KK Zagreb\nObtingut de «https://ca.wikipedia.org/w/index.php?title=Mario_Kasun&oldid=27136872»\nJugadors del KK Zagreb\nLa pàgina va ser modificada per darrera vegada el 8 maig 2021 a les 10:22.


Imatge en 3D de l'stand de Roberlo a Equip Auto 2019.\nImatge en 3D de l'estand que tindrà Roberlo en aquesta fira.\nAquest 2019, la seva nova edició tindrà lloc del 15 al 19 d'octubre on Roberlo exposarà per primera vegada en molts anys. Els visitants podran trobar la companyia a l'estand A 046 del pavelló 1.\nRoberlo qualifica la seva participació en aquest esdeveniment com estratègica per l'impuls que l'empresa està realitzant a França així com per la presentació del nou sistema de color base aigua Blucrom en aquest país. Fins ara, la companyia també ha presentat aquesta esperada innovació en les fires Motortec Madrid i Autopromotec Bologna.\nAquest innovador sistema destaca pels significants estalvis que genera, oferint un alt poder de cobriment, ràpid assecat i menor temps d'aplicació.\nLa firma també aprofitarà aquesta ocasió especial per presentar els seus últims llançaments de gammes complementàries com són la massilla Racer 1, el vernís ultra ràpid Kronox 620 o l'esperada versió tintable del recobriment Robliner.\nA més, els visitants podran veure en primícia el nou aparell Multyfiller Grip d'alta flexibilitat i adherència sobre gran varietat de substrats que disposarà d'una versió d'assecat ràpid i oferirà diferents tipus d'aplicació (alt espessor, aïllant i humit sobre humit). Així mateix, la firma presentarà per primera vegada el segellador de dos components Multy Seal, especialment ideat per a aplicacions en humit sobre humit.\nEquip Auto és un dels principals punts de trobada europeus per a la creació de contactes entre fabricants d'automòbils, productors de peces, distribuïdors i la indústria de la reparació que busca nous productes, serveis o socis.\nSegons dades ofertes per l'organització de la fira, Equip Auto 2017 va reunir en els 100.000 m2 de la seva àrea d'exposició a més de 1.200 expositors i 95.000 professionals de la postvenda provinents de 56 països.\nSi desitja visitar l'estand no dubti en posar-se en contacte anticipadament per concretar una cita mitjançant aquest formulari o bé contactant directament la nostra filial de França.\n04 març '19


La UE canalitza més ajuda per als refugiats a Lesbos – NOTÍCIES UE\nLa UE canalitza més ajuda per als refugiats a Lesbos\nDesprés d’un gran incendi, que va destruir el camp de refugiats de Moria a l’illa grega de Lesbos, Grècia ha demanat més ajuda a través del Mecanisme de Protecció Civil de la UE.\nEn una resposta immediata, Dinamarca, Àustria, Finlàndia, Suècia i Alemanya han ofert centenars de tendes de campanya, mantes, kits d’hivernació i sacs de dormir.\nEl nou suport s’afegeix a l’assistència enviada per Polònia, Àustria, Txèquia, Dinamarca, Països Baixos i França des de l’abril, que inclou unitats d’habitatge, sacs de dormir, matalassos, mantes, llençols, articles de tocador, quatre contenidors mèdics i una estació mèdica.\nA més, en resposta a una sol·licitud prèvia d’assistència de la UE a principis de març, 17 estats membres i participants van oferir més de 90.000 articles a Grècia mitjançant el mecanisme.\nA banda d’això, Brussel·les ha finançat el viatge en ferri de Lesbos a territori continental de 1.600 persones afectades pels incendis. També ha assumit la despesa dels trasllats dels 400 menors sense acompanyar els deu Estats membre que s’han compromès a acollir-los.\nRemarks by President Charles Michel after his visit to Moria Camp in Lesbos (15.9.2020)\nEuropean Civil Protection and Humanitarian Aid Operations (14.9.2020)\nProtección Civil de la UE: datos y cifras\nLinks sobre Protecció Civil a la UE\nLinks sobre Asil i Refugiats\nA Migració & Asil


Polèmic gest d'Antonela Roccuzzo, quan només porta 48h a París\nBarcelona. Dijous, 12 de Agost 2021. 13:26\nActualitzat: Dijous, 12 de Agost 2021. 22:30\nEl dimarts 10 d'agost va ser quan Leo Messi, Antonela Roccuzzo i els seus fills van abandonar la capital catalana, després de no arribar a un acord amb el FC Barcelona, per traslladar-se fins a París. Un dia més tard, el dimecres 11 d'agost, va ser quan va tenir lloc en el camp del Paris Saint-Germain la presentació oficial de l'argentí com a jugador de l'equip francès. Una nova etapa, per al jugador nascut a Rosario, amb què ha firmat un contracte de tres anys durant els quals guanyarà, per temporada, 40 milions d'euros nets. Dos dies són els que han passat, o el que és el mateix, 48 hores, des que el matrimoni ha començat una nova vida a la ciutat de l'amor.\nProu temps perquè Antonela, amb qui Messi es va casar el juny del 2017, hagi protagonitzat un polèmic gest que no ha passat desapercebut a ningú i ha estat molt criticat a les xarxes socials. Molt. Un detall amb què molts no han dubtat a manifestar el descontentament amb l'argentina, també nascuda a Rosario, igual que la seva parella. Tot el que ha passat, a continuació. Foto dels dos fent-se un romàntic petó al Camp Nou:\nAntonela i Messi, GTRES\n"Es tanca una etapa meravellosa, però s'obre un nou capítol ple d'oportunitats!". Així comença el missatge que Antonela ha escrit a les seves xarxes socials, compte d'Instagram, on acumula més de 16 milions de seguidors. Unes paraules en les quals reflexiona sobre la sonada sortida de Messi del club català, després de 20 anys formant part de l'equip, al qual va arribar sent un nen. "Tots els canvis són difícils, al principi, però junts continuarem escrivint la nostra història", afegeix la dona del jugador juntament amb l'emoticona d'un cor vermell passió en senyal d'afecte. Un escrit, el seu primer com a WAG del Paris Saint-Germain, que acaba de la següent manera: "T'estimem, Leo Messi, i amb tu en totes".\nD'aquesta manera Antonela demostra públicament al seu marit el seu suport incondicional en aquests moments que segur no estan sent gens fàcils per a ell. Doncs el dia que es va acomiadar del FC Barcelona el d'argentina, entre llàgrimes, va dir que havia fet tot el possible per quedar-se. Encara que els acords amb els directius no van arribar a bon port i va haver de prendre la decisió de sortir. Foto de Messi plorant en la roda de premsa que va oferir davant dels mitjans de comunicació el passat 8 d'agost. Una imatge que ha marcat a molts i segur que passarà a la història. És aquesta:\nLeo Messi, EFE\nUn escrit de suport al seu marit, i a la seva nova etapa en el club francès, que Antonela ha acompanyat d'un polèmic gest que no ha agradat a gaires. I és que l'argentina, ara establerta a París, ha decidit trencar amb el seu passat i començar una nova vida lluny de la capital catalana, ciutat en la qual de moment continuen mantenint la seva casa, ubicada a Castelldefels. Per aquesta raó, a través del seu compte d'Instagram, Roccuzzo ha decidit deixar de seguir el compte del FC Barcelona per començar a seguir el compte d'Instagram del Paris Saint-Germain. La prova, a continuació:\nPerfil d'Instagram d'Antonela Roccuzzo\nNi rastre del compte d'Instagram 'fcbarcelona', que Antonela ha seguit durant molts anys i ara ha decidit eliminar de les seves xarxes en motiu de la marxa del seu marit. Una decisió que es pot interpretar com el descontentament que té l'argentina, després que els directius del club no hagin donat el seu braç a torçar i hagin intentant mantenir Messi dins de la seva plantilla de jugadors. Encara que, per descontentament, el de molts usuaris a les xarxes socials en adonar-se que Roccuzzo ja no segueix el Barça a Instagram. Alguns dels comentaris que li han dedicat són els següents:\nCrítiques Antonela Roccuzzo a Twitter\nCompte del FC Barcelona que, de moment, en el dia d'avui, 12 d'agost del 2021, Leo Messi encara segueix en el seu compte d'Instagram, demostrant com l'ha marcat el club català, al qual ha estat unit durant 20 anys de la seva vida, que es diu aviat. Una estima cap al FC Barcelona de la qual l'argentí ha continuat fent gala al seu pas per París. I és que el número que ha triat per jugar durant les pròximes tres temporades és el número 30. El mateix número que va lluir en els seus primers anys en el Camp Nou, quan va debutar a l'equip. La polèmica està servida. C'est la vie.\nBarça Thiago Messi es nega a vestir la primera samarreta del PSG i posa molt mala cara Marc Villanueva\nBarça El gest final d'Antonela Roccuzzo i Leo Messi: foto dins l'avió camí de París Marc Villanueva\nBarça El mal gest i l'última foto de Shakira on demostra que detesta Antonela Roccuzzo Marc Villanueva\nBarça El gest d'amor d'Antonela Roccuzzo a Leo Messi que no ha passat desapercebut Marc Villanueva


Joan Manuel Tresserras - Confiar en les pròpies forces | RubiTV.cat\n«A les portes d'unes eleccions que ja porten molts mesos de retard, qui no és capaç de dir res ni de proposar res, no lidera; distreu»\nper Joan Manuel Tresserras, 11 de gener de 2021 a les 20:05 |\n1968. Fa més de mig segle. A l'occident capitalista una nova generació es disposava a menjar-se el món a queixalades i a superar el conservadorisme social de la postguerra mundial. "Siguem realistes, demanem l'impossible". La vida, esperonada per l'accés ampliat al consum i protegida per l'estat del benestar, podia transformar-se en un sentit alliberador. Però la crisi de mitjans dels setanta –amb l'increment dels preus del petroli- va donar pas molt aviat a una reacció conservadora amb lideratges emblemàtics com els de Margaret Thatcher i Ronald Reagan. Una reacció que en molts aspectes no només no ha cessat sinó que, de la mà de les receptes neoliberals, està impugnant els sistemes polítics democràtics que no es pleguen als seus designis.\nLa contrarevolució, impulsada per un poder econòmic que no accepta sotmetre l'acumulació de capital i l'increment de les desigualtats a cap mena de límit, potser va començar amb l'anecdòtica seducció d'un grapat de hippies convertits en yuppies. Però, enmig d'apel·lacions contraposades a la llibertat, la cultura comunitarista –el comú, primer- també va anar cedint terreny a l'individualisme més exacerbat. L'hegemonia cultural no consistia només a caracteritzar l'estètica d'una època, cridar quatre consignes més o menys progressistes i tenir un parell de nocions sobre el políticament correcte.\nA cavall de la nova crisi econòmica –provocada sobretot per la imposició dels postulats desreguladors a escala global- la dreta i l'extrema dreta han emergit amb força. També en entorns de precarietat i abandonament social. De mica en mica aquestes dretes han anat incorporant actituds i simbologies feixistoides, han anat guanyant presència pública i han canalitzat una part del descontentament social cap al populisme i les dreceres autoritàries. I han rebut un creixent suport econòmic i mediàtic dels poders interessats a laminar els mecanismes democràtics. La manca de credibilitat i la nul·la capacitat per impulsar polítiques transformadores agosarades des de les opcions progressistes (fracàs de les terceres vies, crisi de la socialdemocràcia) els ha facilitat la feina.\nL'assalt al Capitoli de Washington ha fet evident la fragilitat de la democràcia als Estats Units d'Amèrica. I també les primes conviccions democràtiques dels quadres del partit Republicà, incapaços de prendre distància i denunciar el dement que n'ha monopolitzat la representació durant la legislatura. Un dement perillós i sense escrúpols que, després d'uns anys de plom, mascarades, envoltades de silencis vergonyants, encara ha obtingut més de setanta milions de vots. Vots de negacionistes, conspiranoics, racistes i supremacistes, feixistes, sectes religioses, milícies incontrolades, però també molts milions de vots de persones que no han pogut o sabut trobar un millor bàlsam per a la seva malfiança i desesperació.\nLa democràcia pateix. També a Europa i davant la pandèmia. En l'era de les xarxes socials i de les inversions en desinformació, les institucions tenen greus dificultats a l'hora de renovar i enfortir la seva legitimitat. El porco governo fixa per defecte la línia editorial dels grans mitjans i de les campanyes via xarxes, al servei de l'ortodòxia que marquen els interessos del capital.\nLa pressió exercida pot arribar llavors a tenallar l'acció dels governs, com li passa al PSOE de Pedro Sánchez, incapaç d'actuar amb diligència per desmuntar la carcassa totalitària que encara condiciona el sistema judicial i policial i que continua mantenint posicions a l'interior de l'exèrcit. L'estat profund, estimulat per una oposició envalentida que ha incorporat bona part dels quadres històrics del "felipisme" a la seva concepció d'Espanya, és encara substancialment franquista. Caldria que Sánchez llegís amb atenció les paraules de Paul Krugman a propòsit de l'episodi del Capitoli: "És hora de deixar de fer concessions als feixistes que hi ha entre nosaltres".\nTant a Catalunya com a Espanya es tracta, efectivament, de no fer concessions. No només a l'extrema dreta manifesta sinó també als i les que militen en la indiferència o la complicitat respecte a les discriminacions flagrants, les desigualtats, la restricció de drets i llibertats, la corrupció o la repressió. Les tensions que afloren davant l'allargament de la pandèmia i les mesures per contenir-la ens van donant mostres cada dia de la profunda penetració de posicions dretanes i insolidàries en el pretès "sentit comú" de les xarxes.\nCal poder fer front al pes del passat, a les inèrcies, a les velles dominacions que s'emparen de la ignorància, la despolitització i la desinformació per continuar atemorint la ciutadania. A les portes d'unes eleccions que ja porten molts mesos de retard, qui no és capaç de dir res ni de proposar res, no lidera; distreu. Política de declaracions d'actualitat i poemaris d'horitzons remots. Disneycat és una fantasia infantil, no una política que ajudi a redreçar la situació de crisi econòmica, social, cultural i política agreujada per la pandèmia.\nPer ara, només Pere Aragonès ha exposat clarament quina serà la seva proposta de Govern de front ampli si és ERC qui guanya les eleccions. Front ampli de les forces republicanes que puguin compartir la denúncia de la repressió, l'exigència de l'amnistia i fixar l'objectiu d'un referèndum d'autodeterminació. Front ampli disposat a enfortir i prioritzar les polítiques socials i els serveis públics, a comprometre's amb un programa reindustrialitzador, a una inversió sostinguda en el front educació-universitat/cultura-comunicació/ciència-recerca, a activar la transició energètica, a promoure la reforma del model turístic per fer-lo sostenible i socialment rendible...\nConfiar en les pròpies forces significa estar en condicions de prendre la iniciativa i exposar clarament la voluntat d'aglutinar altres formacions que s'hi vulguin vincular. Confiar en les pròpies forces és no desatendre ni desentendre's de la gestió d'una conjuntura tan difícil, i prendre les decisions que cal des d'una visió global, omnicomprensiva, de les afectacions i assumint els costos polítics que inevitablement se'n deriven.\nLa resposta esperable per part de qui s'hagués sentit segur davant la proposta Aragonès hauria pogut tenir dos perfils. El primer: "la meva proposta, si guanyo –o encara que no guanyi-, és aquesta altra". El segon: "en prenc nota, mirem programes, intercanviem parers i, arribat el moment, parlem-ne". En la política de tauler, fitxes i daus que ens consumeix, però, la iniciativa de Pere Aragonès va generar tot just unes declaracions apressades de menyspreu d'uns i altres per mostrar incomoditat i tirar pilotes fora. Davant la por a la realitat, el refugi i el confort de la ficció. Els vots diran.\nUna proposta electoralista buida\nPer Jo mateixa el 12 de gener de 2021 a les 23:06\n"Poemari d'horitzó remot" i "ficció" és proposar quelcom impossible com aquest front ampli del que parla el Sr. Aragonès i que, com no podia ser d'una altra manera, recolza el Sr. Tresserras. I ells ho saben però els serveix per a que els altres hagin de justificar el seu no. El que queda clar amb aquesta proposta és que ER no està per la Independència. Espero que Junts no s'hi sumi, sortirien escaldats.\nPer Huno II el 12 de gener de 2021 a les 20:04\nVamos, que su propuesta consiste en ofrecer más de lo mismo: división social, enfrentamiento, pérdida de oportunidades, corrupción, secesión, etc. Hemos perdido con Uds. , como dice Anton Costas, una década con estas propuestas perderemos una generación .\nLa proposta del Puigdemont...\nPer Bribenque el 12 de gener de 2021 a les 14:29\nConfrontament total contra Espanya i la UE.. no te cap més projecte a la ma i al cap, ah assegurar-se les poltrones que tant i tant de temps han heredeat els de Jxcat i seguin cobran de la moma del momo i fins hi tot del mico exemples el Canadell dien que sino te una bona poltrona a Jxcat res de res, i el mateix ha dit esperant si la Borras la imputen per ell posar-si amb els calçotets ben calents, no sigui que aquest fred ras, se l´hi geli el cul...jajajajaja un partit que ha canviat ,més de nom que pels te al cap...\nLa "proposta" Aragonès\nPer Nonembé el 12 de gener de 2021 a les 08:53\nMesellisme davant la repressió. Perjudicar el President Puigdemont i donar oxígen a Espanya. Portar mig milió més d'immigrants mentre molts catalans han d emarxar del país. Pregar perquè el 14F els números li permetin fer un tripartit amb els Comuns i el PSOE. Sí, molt engrescador tot plegat.


Ve de lluny Desembre 18, 2018\nBústia Desembre 18, 2018\nJo, inexplicablement, no tinc cel\nEl NAS núm. 188 – És ben enigmàtic que al despertar-me d’una plàcida migdiada vingui al cap un pensament tant clar i explícit. Ni estic deprimit ni amoïnat, al contrari, em sento deliciosament serè, clarivident,…\nSobre les voreres\nEl NAS núm. 188 – Malauradament he patit una caiguda a la via publica de Cardedeu que van implicar una sèrie de lesions que van donar lloc al meu trasllat a l’ Hospital de Granollers…\nResum meteorològic Novembre 13, 2018\nFenologia Setembre 2018\nVe de lluny Novembre 13, 2018\nLa foto Novembre 13, 2018\nLa foto -novembre 2018-\nPluges, temperatura adequada i bolets i fongs. Aquests, en un troc de cirerer que les calors estiuenques van acabar de fer la feina començada pel pugó. Al menys, és maco.\nBústia Novembre 13, 2018\nEl NAS núm. 187 – novembre 2018 – Sí, Les Novetats va tancar definitivament el 15 de setembre. Aquesta botiga havia esdevingut el petit “Corte Inglés” de Cardedeu. La planta del soterrani, especialitzada en joguines…\nVe de lluny Octubre 10, 2018\nResum meteorològic Octubre 10, 2018\nFenologia Agost 2018\nmeteo Agost 2018-2


Noves normes contra la Covid\n¿Què es podrà fer i què no als municipis de Lleida afectats pel confinament?\nCaldrà quedar-se als domicilis tret de per anar a comprar, treballar o anar al banc\nEs permeten les reunions de menys de 10 persones i l'esport però els bars hauran de tancar tret d'entregues a domicili o al local\nMadrid - Diumenge, 12/07/2020 | Actualitzada 13/07/2020 - 08:37\nLa vida a Lleida capital i uns altres set municipis del Segrià, on s’ha originat un important rebrot de coronavirus, s’assemblarà bastant a la que hi va haver a tot Espanya des de finals d’abril fins a la fase 1 del desconfinament, etapa en què es permetia sortir a passejar amb les persones que viuen sota el mateix sostre, fer esport i anar a comprar o treballar.\nSegons la informació facilitada per la Generalitat, a partir d’aquesta mitjanit es prohibirà l’entrada i sortida dels municipis de Lleida ciutat, Alcarràs, Aitona, la Granja d’Escarp, Massalcoreig, Seròs, Soses, Torres de Segre i les entitats desecentralitzades de Sucs i Raimat, tret de per fer activitats essencials. Aquesta mesura no afecta els vehicles que circulin per autovies i autopistes de la regió amb origen i destinació fora del Segrià.\nA l’interior d’aquestes poblacions, els ciutadans han de quedar-se als seus domicilis tret de per anar a treballar, el metge, assistir o cuidar persones dependents, anar al banc, a comprar aliments i altres adquisicions amb cita prèvia. A més, es permetran les activitats d’oci o l’esport a l’aire lliure amb la família o els grups de convivència habitual. I, per alleujar una mica la situació, també es podrà mantenir cert contacte social en reunions de menys de 10 persones tant en els domicilis com en llocs públics, excepte en activitats laborals o al transport públic.\nAixí mateix, es pot anar a horts d’autoconsum o a realitzar gestions inajornables o desplaçaments de causa major o necessitat. També es mantindran oberts els casals o les colònies d’estiu, però tots els seus participants han de tenir residència a la comarca.\nI durant les primeres 24 hores d’entrada en vigor de la norma es permetran les entrades i sortides dels municipis citats als treballadors de serveis no essencials que hagin de recollir elements imprescindibles per teletreballar, l’opció laboral preferida durant el confinament.\nPerò, de nou, els bars i restaurants hauran de tancar les portes i només es permetrà l’entrega a domicili de menjar o la recollida al local amb cita prèvia. També es clausuraran equipaments culturals com cines o teatres, així com piscines, parcs infantils, gimnasos o establiments d’oci nocturn.\nAixí mateix, es prohibeixen els casaments i els funerals. Els comerços podran obrir però hauran d’atendre amb cita prèvia, com en la fase 1 del desconfinament.\nTemes: Coronavirus a Catalunya Coronavirus Generalitat


Mia Couto protagonitzarà el Pregó de Sant Jordi d’enguany | Premsa Institut de Cultura de Barcelona - ICUB\nMia Couto protagonitzarà el Pregó de Sant Jordi d’enguany\nNota de premsa — 2 març 2019 12:00\nL’escriptor Mia Couto (Beira, Moçambic, 1955) serà l’encarregat de fer el tradicional pregó de Sant Jordi que enguany se celebrarà el mateix 23 d’abril, a les 19 hores, al Saló de Cent de l’Ajuntament de Barcelona. Couto és un dels escriptors més rellevants en llengua portuguesa i l’autor moçambiquès més traduït. Les seves obres s’han publicat a més de 30 països i en diversos idiomes, com anglès, francès, alemany, italià, serbi, català i l’estonià. Mia Cuto actualment viu a Maputo, ciutat prioritària de la Cooperació Internacional de l’Ajuntament de Barcelona i amb la qual Biblioteques de Barcelona ha participat en projectes de cooperació directa, treballant conjuntament amb la formació de conductors de clubs de lectura a Maputo. El pregó està organitzat per Biblioteques de Barcelona en col·laboració amb les editorials Alfaguara i Edicions del Periscopi.\nLa qualitat literària de Mia Couto ha estat comparada amb noms d’autors com Gabriel García Márquez o Jorge Amado i premiada amb guardons com els prestigiosos Prémio Vergílio Ferreira (1999) pel conjunt de la seva obra, o el Neustadt International Prize for Literature 2014. L’any 2007 va esdevenir el primer autor africà a guanyar el premi literari Latin Union, i el 2013 va obtenir el premi Camões, un dels guardons més importants en llengua portuguesa.\nLa seva obra es caracteritza per una prosa poètica i lírica que ens transporta a mons on el realisme es fon de manera màgica amb el mite i la llegenda. A casa nostra, les seves darreres obres publicades són La confessió de la lleona (Edicions del Periscopi i Alfaguara, 2016), Terra somnàmbula (Edicions del Periscopi i Alfaguara, 2018), El último vuelo del flamenco (Alfaguara, 2018) i Trilogía de Mozambique (Alfaguara, 2018).\nImatge de l’autor aquí


Sitgesinfoguia – El programa Producers Meet Producers es consolida amb la presentació del curt IP-IS\nEl programa Producers Meet Producers es consolida amb la presentació del curt IP-IS\nEl Cinema Prado ha acollit la presentació del primer curt del programa de mentoring Producers Meet Producers titulat IP-IS i realitzat pel director Pol Diggler. La quarta edició del PMP tornarà a posar en contacte productors sèniors i novells per crear sinergies i tirar endavant projectes audiovisuals. El termini per presentar sol·licituds s’obrirà el 27 de juny.\nSitges ha celebrat aquest dijous la presentació oficial del curtmetratge IP-IS de Pol Diggler al Casino Prado. Aquesta producció audiovisual és el projecte sorgit de la primera edició del programa de mentoring Producers Meet Producers (PMP), impulsat per la regidoria de Promoció Econòmica de l’Ajuntament de Sitges conjuntament amb l’associació de Productors Audiovisuals de Catalunya (PAC) i el Sitges-Festival Internacional de Cinema Fantàstic de Catalunya.\nL’alcaldessa accidental i regidora de Promoció Econòmica, Turisme i Platges, Aurora Carbonell, ha destacat que “ens sentim molt orgullosos de poder presentar el curtmetratge IP-IS que consolida el PMP per potenciar la indústria del sector cinematogràfica. Des de l’Ajuntament treballem amb les indústries culturals perquè creiem que és un sector econòmic de creixement i el Producers Meet Producers neix de la unió de l’Ajuntament, que aposta per les indústries culturals, de la PAC que posa en valor la figura del productor i del Festival de Cinema de Sitges que projecta internacionalment la producció audiovisual catalana”.\nEl director Pol Diggler també s’ha mostrat satisfet de poder projectar a Sitges el curtmetratge IP-IS (‘Qui paga mana’). Diggler reconeix que “és un honor presentar-lo aquí” i tant de bo es pugui veure al Festival. Per al cineasta, “el PMP és una experiència que recomano perquè es creen unes sinergies que després es van fent grans. Valoro molt la tutela i la relació que es va establir amb la productora Sandra Forn perquè nosaltres com a productora emergent no ens hauríem atrevit a tirar endavant aquest projecte. És un experiment perquè venim de comèdia i de musicals i el curt és un Slow thriller. Hem apostat perquè cada departament tècnic i artístic aportés una part creativa”. Diggler i la guionista del curt, Lídia Milette Artigas, són els cofundadors de la productora emergent anomenada Ferghat Productions i l’any 2015, en la primera edició del programa mentoring Producers meet Producers (PMP), van coincidir amb Sandra Forn, directora de la productora Films de l’Orient, que té una llarga trajectòria cinematogràfica.\nLa productora, Sandra Forn, ha agraït “aquesta finestra que ens obriu perquè des de l’audiovisual ens costa molt arribar al públic i a qualsevol lloc. Costa molt aixecar una pel·lícula, tenir-la feta i després poder-la mostrar. Jo de petita venia al Festival i em fa molta il·lusió presentar aquest curt a Sitges. Crec que és fantàstic fer aquest retrobament aquí i també entre dues generacions. En Pol i la Lídia són molt entusiastes amb ganes de fer coses i jo també he après molt d’ells”.\nLa presentació del curt a Sitges ha comptat també amb la presència de l’actriu protagonista, Roser Bundó i el director de fotografia, Kimio Ogawa. El curtmetratge IP-IS s’ha projectat a festivals d’arreu del món i ha guanyat els premis a la millor actriu (Roser Bundó) i a la millor música (Miquel Solé) del Top Indie Film Awards.\nDurant la presentació del curtmetratge, Marta Forn, de l’associació de Productors Audiovisuals de Catalunya, també ha afirmat “ja hem maridat 35 empreses novells i el curtmetratge IP-IS és el primer projecte, però en vindran més. Tot el que significa enfortir el sector és positiu”. Segons el director- gerent del Sitges Festival Internacional de Cinema Fantàstic de Catalunya, Xavier Duran, “el Festival és una plataforma de difusió de produccions internacionals i nacionals, i fem tot el possible per ajudar a desenvolupar la indústria cinematogràfica perquè és un benefici mutu“.\nL’acte, conduit pel president del Cineclub Sitges, David Cuesta, ha finalitzat amb la preestrena especial del film Jojo’s Bizarre adventure: diamond is unbreakable dirigit pel prolífic cineasta japonès Takashi Miike i rodat a Sitges, Sant Pere de Ribes i Vilanova i la Geltrú. El sotsdirector artístic del Sitges Festival Internacional de Cinema Fantàstic de Catalunya, Mike Hostench, ha fet la presentació de la cinta, que es va projectar a la darrera edició del Festival de Cinema de Sitges.\n4a edició del programa de mentoring Producers Meet Producers (PMP)\nActualment la regidoria de Promoció Econòmica de l’Ajuntament de Sitges, l’associació de Productors Audiovisuals de Catalunya i el Festival de Cinema de Sitges ja preparen la quarta edició del Prodcuers Meet Producers que posa en contacte productors sèniors i novells que volen tirar endavant projectes audiovisuals.\nDes del propoer 27 de juny es podran presentar les candidatures per part dels productors que vulguin participar-hi. Una comissió d’avaluació seleccionarà les deu millors candidatures de les presentades per participar en la iniciativa el marc de la pròxima edició del Sitges Festival Internacional de Cinema de Catalunya, que se celebrarà del 5 al 14 d’octubre.


L'assemblea general ratifica la junta d'Òmnium Terrassa - Òmnium Cultural\nL’assemblea general ratifica la junta d’Òmnium Terrassa\nTambé es va aprovar el pressupost i el pla de treball del 2016.\nEl passat 12 de novembre es va celebrar al Centre Cultural l’Assemblea General d’Òmnium Terrassa, que va aplegar més d’una vintena de socis i va comptar amb la presència del secretari de la junta directiva Jordi Bosch.\nL’assemblea d’aquest any comptava amb les eleccions de mitja junta en què calia renovar els càrrecs de president, de tresorer i de cinc vocalies. La candidatura presentada, formada pels membres de la junta actual, ha sigut votada favorablement pels socis de l’entitat. Xavier Ordeix seguirà sent el president de l’entitat, Jordi Centelles el tresorer i Jordi Miralda, Montserrat Muntada, Manel Martí, Mariona Vigués i Rafel Català continuaran a les vocalies.\nDesprés de les votacions, es va fer un repàs de totes les activitats fetes durant el 2015 i es va mostrar el tancament econòmic de l’exercici 2015. Posteriorment es va presentar el pla de treball del 2016 que inclou algunes novetats com l’aposta d’acostar-se més al públic juvenil, una fira de joguines en català i un projecte de cohesió social que se celebrarà arreu del territori, amb la possibilitat d’engegar més propostes i noves col·laboracions amb altres entitats. Juntament amb aquest pla de treball també es va presentar el pressupost per al 2016.\nFinalment, el secretari de la Junta Nacional Jordi Bosch va explicar els reptes actuals de l’entitat i va destacar la importància de l’educació i la cohesió socials per mantenir la unitat nacional.\n« 1.500 persones exigeixen «Justícia pels crims del franquisme» davant la Model\nTríptic Poètic Santa Coloma de Gramenet »


Enduts pel vent (Melcior Comes)\nEnduts pel vent\n3 min. Escriptor 12/06/2020 19:15\nDurant unes hores, un canal de televisió de pagament va retirar del seu catàleg tot un clàssic del cinema: Allò que el vent s’endugué, la mítica pel·lícula del 1939, adaptació de la novel·la de Margaret Mitchell, guanyadora de vuit oscars. Tot en el context de les protestes nord-americanes per la mort de George Floyd, que estan sotragant els carrers d’algunes grans ciutats d’aquell país. El més curiós és que va ser un guionista de Hollywood, John Ridley –d’una altra bona pel·lícula, 12 anys d’esclavatge–, qui va demanar en una columna a Los Angeles Times que la pel·lícula clàssica fos retirada, perquè al seu parer ‘glorifica l’esclavatge als EUA, n’ignora els horrors i perpetua els estereotips més dolorosos sobre les persones de color’, coses que a la pel·lícula que va escriure Ridley són sobradament –i justament– retratades. La polèmica ha sacsejat les xarxes socials, i ben aviat la pel·lícula ha tornat a ser visible, ara, però, amb una advertència inicial escrita, que fa saber a l’espectador que el film és fruit del seu temps i que reflecteix prejudicis ètnics i racials que han estat massa comuns, etc.\nEl missatge de pròleg a mi no em sembla malament. No sé fins a quin punt, però, veure una vella pel·lícula pot influir en el capteniment de la gent avui dia, ni si veure com Tara, la possessió dels O’Hara –o com allà hi vivien dòcilment (i amb felicitat) els esclaus al costat dels senyors– pot tenir cap incidència a l’hora de fer vida en comú, cent anys després de la pel·lícula, i gairebé dos-cents després dels fets que vol reflectir. Sembla que volem fer justícia cap enrere quan més impotents ens veiem de fer justícia en el present, és a dir, cap al futur.\nEn una novel·la com Bearn (1956), per exemple, el que explica Villalonga de la Mallorca de principi del segle XX pot no ser gaire diferent del que ens conta Mitchell: un món de senyors que són amos dels seus servents (també don Tonet de Bearn assota a fuetades un pagès díscol i engendra un fill amb una pastora…), però que tanmateix és harmònic i feliç, almenys abans que, com sempre, el paradís s’enfonsi. Faulkner també reflectia el món dels grans senyorots del sud dels EUA, i el seu retrat de les relacions amb els negres és més que violent i moralment qüestionable.\nTotes aquestes obres les podem apreciar com a fites estètiques molt remarcables (clàssics de l’art cinematogràfic, de la novel·la), sense haver de combregar, però, amb els valors morals o polítics que l’autor ha volgut reflectir-hi, sovint des d’una ambivalència estudiada, o simplement sent condescendent, o fill d’una època que no tenia tanta “sensibilitat a les injustícies” com tenim ara. També em demano si passaria res si aquestes obres fossin indubtablement racistes. Per què demanem llibertat d’expressió per a qui vol pintar Mahoma, però no per a qui vol filmar negres dòcils o dones submises? No ho acabo d’entendre.\nAl final, tot pot ser qüestionat. Ja es mira fins i tot quina quantitat de personatges femenins hi ha en una novel·la si l’ha escrita un home, abans i tot de jutjar-ne la qualitat literària. Només ens quedarà la pornografia.


TAC12 TV - Així seran les franges horàries per passejar, sortir amb els nens i fer esport al carrer\nAixí seran les franges horàries per passejar, sortir amb els nens i fer esport al carrer\nDijous, 30 abril 2020 19:43\nEl govern central estableix franges horàries per fer esport o passejar a partir d'aquest dissabte. El Ministre de Sanitat també ha anunciat la possibilitat de sortir al carrer per la gent gran i persones dependents. La pràctica de l'esport estarà limitada al terme municipal i només un cop per dia. Des d'aquest dissabte, doncs, el rellotge marcarà més que mai la nostra manera de fer per establir quan es pot fer esport, caminar i treballar el camp. El govern també ha establert altres limitacions per sortir al carrer.\nLa desescalada continua i ho farà a menor o major ritme en funció dels ulls que la contemplin perquè l'estat d'alarma, des del dissabte 2 de maig, camina o corre ple d'anotacions a peu de pàgina. La tornada dels 'runners' era 'vox populi' i no per això menys important, però calia definir quin grau de mobilitat externa tindrien els nostres avis i àvies durant aquest famós trajecte cap a la estudiadament denominada nova normalitat.\nMAJORS DE 70 ANYS, DE 10H A 12H I DE 19H A 20H\nEls majors de 70 anys són el grup poblacional més sensible i fins ara ja podien sortir per efectuar compres bàsiques, com qualsevol altre ciutadà. L'abundància de patologies prèvies i, en definitiva, la por al contagi, ha provocat que molts d'ells i elles, literalment, no hagin trepitjat el carrer encara amb l'ajut assistencial de familiars, amics, veïns i ajuntaments. Ara, la gent gran disposa de dos trams diaris per respirar aire fresc, de 10 a 12 hores i de 19 a 20 hores, de la mateixa manera que les persones dependents i els seus cuidadors.\nEl ministre de Sanitat, Salvador Illa, afirma que Espanya està en disposició de continuar amb la desescalada, això sí, sense perdre el respecte a la COVID-19. L'increment de casos diaris és inferior a l'1%, la premissa setmanal del govern, i les futures mesures es prendran a través del coneixement adquirit cada dia. És a dir que ningú descarta encara cap pas enrere, si cal.\nELS NENS, DE 12H A 19H\nLa primera gran alegria en mes i mig va ser la tornada a la via pública dels nens i nenes, no exempts, això sí, de polèmica pel possible abús d'una normativa considerada per veus crítiques com a laxa. A partir de dissabte, però, els infants tan sols podran sortir al carrer de 12 del migdia a les set de la tarda.\nESPORT, DE 6H A 10H I DE 20H A 23H\nUna altra de les novetats serà la tornada dels esportistes populars, no només els corredors, que podran activar-se de 6 a 10 hores i de 20 a 23 hores. Serà el mateix permís horari per a la resta de vianants amb un diferencial: els esportistes podran moure's per tot el seu terme municipal i els caminants només podran allunyar-se un quilòmetre de casa. Tots ells, però, en solitari.\nIlla admet que aquí no existeix cap manual d'instruccions, que les no menys famoses tres fases de desescalada seran asimètriques i que s'escoltarà els governs autonòmics a l'hora d'establir, si es creu oportú, modificacions de la lliure circulació en territoris més concrets, tal com reclamava la Generalitat. Un cop més s'insta la ciutadania a respectar les distàncies de seguretat, a no abaixar la guàrdia amb la higiene per frenar la propagació del virus.\nELS POBLES MÉS PETITS, SENSE FRANGES HORÀRIES\nMenció a banda per als municipis de menys de 5.000 habitants. a l'Espluga gaudiran de 24 hores diàries de 'lllibertat' sota el jou epidèmic.\nMés en aquesta secció: « La majoria de la població assumeix que viatjarà sense sortir de l'Estat Quatre morts més amb coronavirus al Camp de Tarragona »